Օրերս Տիգրան Խաչատրյանը Հանրային հեռուստաընկերության եթերում խոսեց նաև տնտեսական որոշ ցուցանիշների անկման մասին: Վերջինս որպես ցուցանիշների վատթարացման հիմնական «օրինակ» բերեց «Թեղուտ» ՓԲԸ գործունեության դադարեցումը, մասնավորապես՝ դրա հետևանքով առաջացած արտահանման ծավալների կրճատումը: Տիգրան Խաչատրյանը «երրորդ կողմի» դիրքն ընդունած ասաց. «Անցյալ տարվա ընթացքում մեկ կարևոր գործոն, որ այս տարի բացակայում է, հատկապես՝ լեռնահանքային ոլորտում արդյունաբերական արտադրանքի արտահանման մեծ ազդեցությամբ գործոնն է: Մենք նախորդ տարվա ընթացքում արտահանվող ապրանքների արժեքի 1/3-ից ավելին ստանում էինք արտահանվող խտանյութերի արժեքի ձևով: Այս տարի, գիտե՛ք, այդ մասին բազմիցս է խոսվել, լեռնահանքային ոլորտի խոշոր ձեռնարկություններից մեկը՝ «Թեղուտ» ընկերությունը տարեսկզբին դադարեցրել է իր գործունեությունը: Հավասար այդ պայմաններում միայն 9 ամսվա կտրվածքով նշանակում է մոտ 100 հազ. տոննա պակաս արտադրված խտանյութ, իսկ դա նաև հանրագումարով նշանակում է, որ մենք մոտավորապես 100 մլն դոլար ավելի շատ ապրանքներ ենք արտահանել այս տարվա գներով, նախորդ 2017թ.-ի ընթացքում, քան 2018թ.-ին: Այսինքն, միայն այդ մեկ գործոնի հաշվով արտադրվող և արտահանվող ապրանքների արժեքը նվազել է ավելի քան 100 մլն դոլարով: Սա այն դեպքերից մեկն է, երբ մենք ասում ենք, որ տնտեսության կենտրոնացվածությունը էապես կախման մեջ է դնում հանրագումարային պատկերը»: